ಕುಗ್ಗಿ ಹೋಗ್ತಾಳೆ, ಮಾನಸಿಕವಾಗಿ ಬಗ್ಗುತ್ತಾಳೆ ಅನ್ಕೊಂಡ್ರೆ ಅದು ಸುಳ್ಳು: FIR ದಾಖಲಿಸಿದ್ಕೆ ಕುಸುಮಾ ವಾಗ್ದಾಳಿ ಬೆಂಗಳೂರು: ತಮ್ಮ ವಿರುದ್ಧ ದಾಖಲಾಗಿರುವ ಎಫ್ಐಆರ್ಗೆ ಕಾಂಗ್ರೆಸ್ ಅಭ್ಯರ್ಥಿ ಕುಸುಮಾ ಗರಂ ಆಗಿದ್ದಾರೆ. ನೀತಿ ಸಂಹಿತೆ ಉಲ್ಲಂಘನೆ ಮಾಡಿದ್ದೇನೆಂದು ನನ್ನ ಮೇಲೆ ಪೊಲೀಸರು ಎಫ್ಐಆರ್ ಹಾಕಿದ್ದಾರೆ. ಇನ್ನುಳಿದ ಪಕ್ಷಗಳ ಮುಖಂಡರ ನೀತಿ ಸಂಹಿತೆ ಉಲ್ಲಂಘನೆ ಈ ಸರಕಾರಿ ಪ್ರಾಯೋಜಿತ ಪೊಲೀಸರ ಕಣ್ಣಿಗೆ ಕಾಣಿಸದೇ ಹೋಗಿದ್ದು ವಿಪರ್ಯಾಸ ಅಂತಾ ಅಸಮಾಧಾನ ವ್ಯಕ್ತಪಡಿಸಿದ್ದಾರೆ. ಫೇಸ್ಬುಕ್ನಲ್ಲಿ ವಿಡಿಯೋ ಅಪ್ಲೋಡ್ ಮಾಡಿ ಬಿಜೆಪಿ ಸರ್ಕಾರ ವಿರುದ್ಧ ಗರಂ ಆಗಿರುವ ಕುಸುಮಾ, ಇದು ಆಡಳಿತವನ್ನು ಮೆಚ್ಚಿಸುವ ಕೌಶಲ್ಯ. ಇರಲಿ, ಶೋಷಣೆಗಳು ನನಗೆ ಹೊಸತಲ್ಲ. ಇದೀಗ ನೀವುಗಳು ಕೂಡ ಹೀಗೆಲ್ಲಾ ಕೇಸು ಹಾಕುವ ಮೂಲಕ ಶೋಷಣೆ ಮಾಡಿದ್ದೀರಿ, ಥ್ಯಾಂಕ್ಸ್ ಅಂತಾ ಬರೆದುಕೊಂಡಿದ್ದಾರೆ. ಕುಸುಮಾ ಹೇಳಿದ್ದೇನು..? ಎಫ್ಐಆರ್ ಮೂಲಕ ನನ್ನ ಧ್ವನಿಯನ್ನಾಗಲಿ ಅಥವಾ ಕಾಂಗ್ರೆಸ್ ಪಕ್ಷದ ಧ್ವನಿಯನ್ನಾಗಲಿ ಅಡಗಿಸಬಹುದು ಅಂತಾ ನೀವು ಅಂದುಕೊಂಡರೆ ಅದು ಸುಳ್ಳಾಗುತ್ತೆ. ನಾನು ರಾಜಕೀಯಕ್ಕೆ ಬಂದಿರೋದು ರಾಜಕಾರಣಿಯಾಗಿ ಸಮಾಜಮುಖಿ ಕೆಲಸ ಮಾಡೋದಕ್ಕೆ. ಸಮಾಜದ ಸೇವೆ ಮಾಡೋಕೆ. ನನ್ನಂಥ ಅಸಾಹಯಕ ಹೆಣ್ಣು ಮತ್ತೆ ಸಮಾಜಮುಖಿಯಾಗಿ ಸಮಾಜಕ್ಕೆ ಕೆಲಸ ಮಾಡಲು ಬಂದ ಕೂಡಲೇ, ರಾಜಕೀಯ ಅಂತಾ ಒಂದು ಪಕ್ಷವನ್ನ ಪ್ರವೇಶ ಮಾಡಿದ ಕೂಡಲೇ ನೀವೆಲ್ಲರೂ ಸೇರಿ ನನ್ನನ್ನ ಟಾರ್ಗೆಟ್ ಮಾಡಿ ಎಫ್ಐಆರ್ ದಾಖಲಿಸುತ್ತಿರಾ ಅಂದ್ರೆ ಇದಕ್ಕೆ ನಾನೇನೂ ಹೇಳಲ್ಲ. ನನಗಿಂತಲೂ ಮುಂದೆ ಬಂದು ನೀತಿ ಸಂಹಿತೆ ಉಲ್ಲಂಘಿಸಿದವರು ನಿಮಗೆ ಯಾರೂ ಕಾಣಿಸಲಿಲ್ಲ. ಅದೆಲ್ಲವನ್ನೂ ಬಿಟ್ಟು, ಒಬ್ಬ ಹೆಣ್ಣು ಮಗಳು ಸಿಕ್ಕಳು, ಇವಳ ಮೇಲೆ ಒಂದು ಎಫ್ಐಆರ್ ಹಾಕಿಬಿಡೋಣ. ಆಕೆ ಕುಗ್ಗಿ ಹೋಗ್ತಾಳೆ, ಮಾನಸಿಕವಾಗಿ ಬಗ್ಗುತ್ತಾಳೆ, ಆಕೆಯಿಂದ ಏನೂ ಮಾಡಲು ಸಾಧ್ಯವಿಲ್ಲ ಅಂದುಕೊಂಡು ನೀವು ನನ್ನ ಮೇಲೆ ಎಫ್ಐಆರ್ ಹಾಕಿದ್ದೀರಿ. ನಿನ್ನೆ ರಾಜರಾಜೇಶ್ವರಿ ನಗರದ ಬಿಬಿಎಂಪಿ ಆವರಣದಲ್ಲಿ ನಡೆದ ಘಟನೆಯೂ ಕೂಡ ನನ್ನ ಪ್ರಕಾರ ಶೋಷಣೆ ಅನಿಸುತ್ತೆ. ಇದಕ್ಕೆಲ್ಲಾ ಜನರು ಖಂಡಿತವಾಗಿಯೂ ಉತ್ತರವನ್ನ ನೀಡುತ್ತಾರೆ ಅಂತಾ ಹೇಳಿದ್ದಾರೆ. ಕುಸುಮಾ, ಕಾಂಗ್ರೆಸ್ ಅಭ್ಯರ್ಥಿ